钦定古今图书集成/明伦汇编/官常典/第617卷 > 向锦
## 钦定古今图书集成/明伦汇编/官常典/第617卷 > 向锦

按《宁波府志》：“锦字中美，登弘治十二年进士，知东流
县，以循良荐，擢凤阳同知。值岁大侵，侍郎王琼奉命
赈济，按籍给散，惟土著者得食，流民多莩死。锦怜之，
白于王，为计口给食，民赖以苏。升南京礼部员外郎，
迁廉州府知府。安南黎叛，因国乱，胁居民百馀，越屯
廉界中。钦州以获寇，申御史，皆论死。锦审之，皆携老”
幼蓝缕，无一兵仗。力争于御史，以为土寇越界，罪止
首恶，馀宜遣还。御史怒，以失出奏，锦竟罢归。合浦产
珍珠，锦一无所私，归装萧然，时有廉太守之称。以所
居让二弟，得葑田筑室其上，篱落不蔽风雨，怡然安
之。锦博学强记，为诗逼盛唐。有《寓廉集》《左氏咏和》《梅
百咏》《竹坡稿》。